b'\n_START_ARTICLE_\nLeflunomid\n_START_SECTION_\nKlini\xc4\x8dna uporaba\n_START_PARAGRAPH_\nLeflunomid je odobren za zdravljenje aktivnega revmatoidnega artritisa in aktivnega psoriati\xc4\x8dnega artritisa. _NEWLINE_Zdravilo je bilo vklju\xc4\x8deno v klini\xc4\x8dna presku\xc5\xa1anja tudi za nekatere druge bolezni, vendar za njih zdravilo ni odobreno s strani regulatornih organov (npr. za zdravljenje ankilozirajo\xc4\x8dega spondilartritisa, crohnove bolezni, sarkoidoze ...).\n_START_SECTION_\nOdmerjanje\n_START_PARAGRAPH_\nZdravljenje se obi\xc4\x8dajno za\xc4\x8dne z odmerkom 100 mg enkrat na dan 3 dni. Priporo\xc4\x8deni vzdr\xc5\xbeevalni odmerek za revmatoidni artritis je 10 do 20 mg na dan, za psoriati\xc4\x8dni artritis pa 20 mg na dan.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNe\xc5\xbeeleni u\xc4\x8dinki, ki omejujejo odmerek zdravila, so \xc5\xa1kodljivo delovanje na jetra (hepatotoksi\xc4\x8dnost), ne\xc5\xbeeleni u\xc4\x8dinki na plju\xc4\x8da in zaviranje kostnega mozga. Najpogostej\xc5\xa1i ne\xc5\xbeeleni u\xc4\x8dinki, ki se pojavijo pri vsaj enem od 100 bolnikov, so: driska, oku\xc5\xbebe dihal, izpadanje las, povi\xc5\xa1an krvni tlak, izpu\xc5\xa1\xc4\x8daj, slabost, bronhitis, glavobol, bole\xc4\x8dina v trebuhu, zvi\xc5\xa1anje jetrnih parametrov, bole\xc4\x8dina v hrbtu, dispepsija, oku\xc5\xbebe se\xc4\x8dil, omotica, oku\xc5\xbebe, bolezni sklepov, srbenje, izguba telesne mase, izguba teka, ka\xc5\xa1elj, gastroenteritis, faringitis, stomatitis, tenosinovitis, bruhanje, splo\xc5\xa1na oslabelost, preob\xc4\x8dutljivostne reakcije, bole\xc4\x8dina v prsih, suha ko\xc5\xbea, ekcem, parestezije, plju\xc4\x8dnica, rinitis, sinovitis, \xc5\xbeol\xc4\x8dni kamni in zadihanost.\n_START_SECTION_\nMehanizem delovanja\n_START_PARAGRAPH_\nLeflunomid je imunomodulirajo\xc4\x8de zdravilo z antiproliferacijskimi lastnostmi. Je predzdravilo, ki se v telesu pretvori v aktivni presnovek teriflunomid. Le-ta zavira encim dihidroorotatna dehidrogenaza. S tem zavira sintezo pirimidinskih nukleotidov in posledi\xc4\x8dno razrast limfocitov T. U\xc4\x8dinkovati za\xc4\x8dne po 6\xe2\x80\x938 tednih.'